Käräjäoikeuden mukaan talon kaikkien asukkaiden henki oli uhattuna.

Vantaan murhapoltto on johtanut tekijälle elinkautiseen vankeusrangaistukseen.

Nainen sai vain sekunteja aikaa pelastautua, kun tuli leimahti hänen eteisessään.

Kuolema aiheutui julmalla ja tuskallisella tavalla.

Keski-ikäinen mies sytytti naisen asunnon tuleen bensiinillä. POLIISI

Itä-Uudenmaan käräjäoikeus on antanut tuomionsa 9. maaliskuuta 2019 Vantaalla tapahtuneesta tuhopoltosta ja henkirikoksesta. Tuomion mukaan keski-ikäinen mies surmasi noin 30–40-vuotiaan naisuhrin suunnitelmallisesti ja julmalla tavalla, kun sytytti tämän asunnon eteisen räjähdysmäisesti tuleen bensiinillä.

Jukka Tapani Kujanpää, 49, tuomittiin elinkautiseen vankeusrangaistukseen. Murhan lisäksi tuomittu katsottiin syylliseksi kahteen vahingontekoon ja vielä tuhotyöhön.

Tapaus nousi vaarallisuutensa vuoksi uutisiin. Kujanpää meni Korsossa sijaitsevan kerrostalon rappukäytävään, kaatoi mukanaan tuomaansa bensiiniä asunnon postiluukusta ja sytytti oven tuleen. Epäilty jäi kiinni saman päivän yönä.

Uhri kuoli julmalla tavalla ja koki todennäköisesti kovaa kärsimystä. Syyttäjän mukaan palo syttyi voimakkaasti leimahtaen, ja tuli käytti asunnossa olleen hapen sekunneissa. Asunnossa ollut nainen yritti pakoon parvekkeelle, mutta tuupertui hetkessä parvekkeen ovea vasten. Uhri kuoli palokaasumyrkytykseen.

Mies uhkaili henkirikoksella

Kujanpää kiisti murhasyytteen oikeudessa. Hän tunnusti menneensä asunnolle ja sytyttäneensä palon, mutta katsoi syyllistyneensä ainoastaan kuolemantuottamukseen. Käräjäoikeus tuomitsi toisin.

Teon motiivi oli todennäköisesti tuomitun sairaalloinen ihastuminen uhriin ja sen jälkeinen pettymys, kun nainen ei halunnut lähteä hänen kanssaan treffeille. Todistajan mukaan raivokas mies uhkaili henkirikoksella jo etukäteen. Tuomittu antoi ymmärtää oikeudessa, että loukkaantui rukkasista ja halusi kostaa. Hän valmistautui tekoon etukäteen käymällä bensakaupoilla. Miehellä oli oikeuden mukaan koko ilta, yö ja aamu aikaa pohtia, mihin oli ryhtymässä, ja tästä ajasta huolimatta hän toteutti henkirikoksen.

Vakaan harkinnan lisäksi Kujanpää teki henkirikoksen erityisen julmalla tavalla. Käräjäoikeus arvioi, että nainen oli kokenut huomattavaa kärsimystä viimeisten sekuntiensa aikana. Tuomioistuin päätteli, että uhri ehti huomata tulipalon ja yrittää pakoon: vainajan jalkapohjissa oli nokea ja hän oli puoli-istuvassa asennossa parvekkeen oven vieressä.

Koko talon asukkaat vaarassa

Murha aiheutti vielä vakavaa yleistä vaaraa: talon rapussa oli tusinan verran asuntoja, joissa oli tekohetkellä ainakin 19 ihmistä. Koko portaikko oli savussa, kun palokunta tuli paikalle. Savukaasut olisivat tappaneet muutamassa minuutissa, jos joku olisi hengittänyt niitä portaikossa.

Kolme erillistä murhan perustetta täyttyi, joten teko oli myös kokonaisuutena arvostellen törkeä.

Tuomittu katsottiin mielentilatutkimuksessa ja käräjäoikeudessa syyntakeiseksi. Kujanpää passitetaan Vantaan vankilaan. Tuomittu joutuu korvaamaan uhrin omaiselle 8 000 euroa kärsimyksestä ja yli 30 000 euroa tuhopolton aiheuttamista vahingoista.

Tuomio ei ole lainvoimainen.